
Endoszkópos papillectomia szerepe a Vater papilla adenoma kezelésében: javultak-e az eredményeink?

Bevezetés: Az endoszkópos papillectomia a Vater papilla adenoma eltávolítására alkalmas minimálisan invazív beavatkozás. Az European Society of Gastrointestinal Endoscopy (ESGE) ajánlásai kiemelik a preventív stentelés fontosságát, ami a Belgyógyászati Klinikán 2011-től a beavatkozás részének tekinthető. A tanulmány célja a klinikánkon endoszkópos papillectomián átesett betegek adatainak elemzése, az intervenció kimenetelének vizsgálata, különös figyelmet fordítva a stentelés hatásaira.
Módszerek: A klinikai adatbázist használva olyan betegek adatainak feldolgozása történt, akik 1998 májusa és 2022 szeptembere közötti időszakban estek át a beavatkozáson. Két időintervallum (1998-2010 és 2011-2022) eredményeit hasonlítottuk össze.
Eredmények: 24 betegben (11 férfi, 13 nő) történt endoszkópos papillectomia. Az átlagéletkor a két periódusban (9 vs 15 beteg) 67,5±22 vs 63,5±32 év volt. Az adenomák mérete 15x15±7x5 mm (2x4-23x20 mm) volt. Az en bloc eltávolítás aránya 58% volt. A kórházi tartózkodás átlagos ideje 5 nap volt (2-12 nap). Komplikációk 3 betegnél léptek fel: vérzés (2 esetben) és enyhe pancreatitis (1 esetben). A megelőző szövettan és a reszekált minta szövettani eredményének a konkordanciája 40% (8/20). Az utánkövetés átlagos ideje 375 nap (5-1320 nap). 2011-től elkezdődött a stentek behelyezése: számuk az első periódusban észlelt 0/9 (0%)-ról 8/15 (53%)-ra emelkedett. Következményként lecsökkent a szövődmények száma (22% vs 7%). A második periódusban nőtt a komplett eltávolítás (55% vs 80%) és csökkent a recidíva megjelenésének aránya (44% vs 21%) az első periódusban észlelthez képest.
Megbeszélés: Az endoszkópos papillectomia sikeressége, a szövődmények és a recidívák előfordulása fokozatosan javult és eléri az ESGE irányelvében megfogalmazott értékeket. A preventív stentelés egyértelműen pozitív hatással van a kimenetelre, alkalmazása a továbbiakban is ajánlott.



